Priča Večernjeg lista 'Ustavni sud odlučio: Djecu morate cijepiti' koja govori o tome kako je Ustavni sud utvrdio da samostalna odluka roditelja hoće li cijepiti svoju djecu nije njihovo ustavno pravo te da je obveza cijepljenja u skladu sa zakonom i Ustavom, danas se našla na prvom mjestu Reddita, kao najpopularnija priča dana.

Reddit je društveno-informativni i zabavni website na kojem registrirani korisnici objavljuju razni sadržaj u obliku linkova ili tekstualnih postova koji onda ostali korisnici ocjenjuju i komentiraju, a ovisno o ocjenama, sadržaj raste ili pada u poretku. Uz Twitter, Reddit je jedna od stranica putem koje se vijesti najbrže šire internetom te ima jako veliku i lojalnu "zajednicu" korisnika.

U trenutku pisanja ovog članka uz priču Večernjeg lista korisnici su ispisali gotovo tri tisuće komentara, mnogostruko više nego na ostalim pričama koje su u vrhu poretka. Večernjakovoj je konkurirala tek priča britanskog Guardiana o Facebookovoj kupnji Oculus Rifta.

Foto: VL

– Pravo djece na zdravlje je iznad prava roditelja na pogrešnu odluku. Ovo je vjerojatno jedna od mnogih sjajnih fraza koje je netko izmislio kako bi pobio klimave argumente protivnika cijepljenja koji obično počinju s "naše je pravo..." – napisao je korisnik Falco98, a njegov komentar bio je najbolje ocijenjen. Na njega se nadovezao korisnik forgottenduck koji je napisao:

– Ne dozvoljavajući da se vaša djeca cijepe dovodite društvo u opasnost, a bolesti koje bi trebale nestati na taj način mogu se dalje širiti.

Bilo je i onih koji su nakon ove odluke Ustavnog suda Hrvatskoj predvidjeli sljedeći crni scenarij:

– U Hrvatskoj će se povećati broj dijagnoza autizma.

A neki komentatori poput SlimfishJima temu nisu doživjeli ozbiljnom. On je jednostavno napisao:

– Konačno! Ponovno se možemo riješiti ospica!

>>Ustavni sud odlučio: Djecu morate cijepiti